Thomas Adelskov (S), 2002-02-07:
Nogle troede jo fejlagtigt i tirsdags, at grønthøsteren var kørt i laden, og at stormen af protester, som havde rejst sig over hele landet, havde gjort indtryk på regeringen.
Men nej, regeringens ideologiske korstog imod uddannelser til de kortuddannede og uddannelser, der retter sig mod de mest udsatte, fortsætter jo.
Uddannelser og skoleformer, som ikke passer ind i statsministerens nye Systemdanmark, skal fortsat nedlægges.
Sidste år forhandlede Folketinget revision af den fri ungdomsuddannelse.
Her havde både Venstre og De Konservative pæne ord tilovers for den skoleform, og ikke én gang fremsatte partierne forslag om at lukke den fri ungdomsuddannelse.
Nu skal regeringen jo så bruge penge til sit skattestop og til fradrag og lettelser til erhvervslivet.
Taberne bliver de svage unge, som ellers har haft god gavn af den fri ungdomsuddannelse, taberne bliver den såkaldte restgruppe, de unge, som ikke passer ind i vores trimmede og velordnede uddannelsessystem, taberne bliver de unge, som flakser rundt imellem de eksisterende uddannelser, og som med den fri ungdomsuddannelse fandt et åndehul og en vej ind på uddannelsesområdet og ud på arbejdsmarkedet.
Også folkeoplysningen, aftenskolerne og den frie frivillige uddannelsesaktivitet i vores lokalområder skal beskæres - endda så kraftigt, at der reelt bliver tale om lukning af mange, mange af vores lokale aftenskoler.
1.500.000 danskeres brug af folkeoplysningens fritidstilbud står for skud i regeringens jagt på spareobjekter til skattestop og til fradrag.
Folkeoplysningsloven blev jo gennemgribende ændret med virkning fra 1. januar 2001.
Den blev ændret efter et meget grundigt udvalgsarbejde, hvor alle brugere og Kommunernes Landsforening i enighed fremsatte et lovforslag.
Den blev ændret, og der blev strammet.
Spørger man rundtomkring i aftenskolerne, hvad konsekvenserne af regeringens forslag vil være, ja, så får man svaret, at det vil betyde dobbelt eller mere end dobbelt op for brugerbetalingen.
En rundspørge viser, at man f.eks. i Hvidovre på et kursus for bevægelse for astmatikere vil opleve en stigning fra 536 kr. til 1.536 kr., og for en pensionist vil stigningen være endnu højere, nemlig fra 326 kr. til 1.536 kr. for omtalte kursus. Lovforslaget fjerner også de særlige tilskudsregler for handicapundervisning, der sikrer et tilbud til vores handicappede borgere, så disse alene skulle betale forholdsmæssigt det samme i brugerbetaling som ikkehandicappede.
Der tages hensyn til den lille mand.
Regeringen har også sikret sig, at hvis kommunerne vil give et forhøjet tilskud til handicapundervisningen, vil brugerbetalingen stige endnu mere for ikkehandicappede, fordi forslaget indebærer, at tilskuddet samlet set for al aftenskoleundervisning i en kommune ikke må overstige en tredjedel af lønsumsudgiften.
Endelig gør det samme forhold sig gældende for pensionister.
Lovforslaget betyder, at kommunerne ikke kan yde særlige tilskud til pensionister.
Også de vil opleve en meget stor stigning i brugerbetalingen.
Alt i alt et samlet lovforslag, som Socialdemokratiet finder helt ude af proportion med virkeligheden til skade for unge og ledige, til skade og gene for handicappede og pensionister og de 1.500.000 andre brugere af aftenskolernes tilbud om fritidsundervisning.